[{"text_idx": "#000000", "text": "Os oes gennych gwestiwn am Gristnogaeth, bywyd, neu eisiau ein gweld yn delio gyda mater penodol, beth am ddanfon neges atom drwy'r ffurflen isod?"}, {"text_idx": "#000002", "text": "Er i mi gael fy magu mewn teulu Cristnogol ac i fynychu\u2019r capel deirgwaith ar y Sul, doedd hynny ddim wedi bod yn wir amdana i erioed. Yn 10 oed fe ddes i i adnabod Duw gan dderbyn Iesu fel fy Achubwr. Sylweddolais \u2018mod i wedi torri cyfraith perffaith Dduw a fy unig obaith oedd troi at Iesu, dweud sori a gofyn iddo fy achub. Does arna i ddim cywilydd datgan fy mod yn blentyn i Dduw ac mae agweddau bychanol a sarhaus tuag at Iesu, fy Arglwydd, yn fy nigalonni ac mae byw mewn cymdeithas sy\u2019n aml yn wrth-Gristnogol yn frwydr flinedig."}, {"text_idx": "#000003", "text": "Dwi\u2019n Gymraes ac yn genedlaetholwraig."}, {"text_idx": "#000004", "text": "Mae fy Nghymreictod \u2013 yn iaith a hunaniaeth \u2013 wedi bod yn hollbwysig yn fy mywyd erioed, ac yn rhan o \u2018ngwead i fel person. Annibyniaeth i Gymru, y Gymraeg yn iaith swyddogol y wlad, clywed \u2018Hen Wlad Fy Nhadau\u2019 yn cael ei chanu yn y Gemau Olympaidd a chefnogi\u2019r ti\u0302m cenedlaethol yng Nghwpan Pe\u0302l-droed y Byd yw rhai o\u2019r pethau y byddwn i wrth fy modd yn eu gweld yn digwydd yn ystod fy oes i. Does arna i ddim cywilydd cyfaddef fy mod i\u2019n caru Cymru a\u2019r Gymraeg ac fel nifer, mae\u2019n siw\u0302r, dwi\u2019n cael fy nghythruddo gan yr agweddau sarhaus a dilornus cyson tuag at Gymru a\u2019r Gymraeg, ac mae\u2019r frwydr gyson i drio cyfiawnhau ein bodolaeth fel cenedl yn gallu fy llethu."}, {"text_idx": "#000005", "text": "Cristion o Gymraes ydw i, ac mae fy ffydd yn rhan annatod o fy nghenedlaetholdeb."}, {"text_idx": "#000006", "text": "A dweud y gwir, mae bod yn Gristion wedi dyfnhau fy ymdeimlad i o wladgarwch. Nid hap a damwain yw\u2019r ffaith fy mod wedi cael fy ngeni yng Nghymru, i deulu Cymraeg a chael fy magu yn y diwylliant cyfoethog hwn sy\u2019n perthyn iddi. Rhodd gan Dduw yw\u2019r rhain. Ac fel unrhyw rodd, fe ddylwn ni eu trysori a\u2019u gwarchod mewn diolchgarwch. Fel Cristion dwi\u2019n dymuno dyfodol llewyrchus i Gymru, ac fel Cristion dwi am iddi dderbyn y parch a\u2019r gydnabyddiaeth sy\u2019n ddyledus iddi fel rhan o greadigaeth Duw. Fel Cristion dwi\u2019n gwisgo cenhinen Bedr ar Ddydd Gw\u0302yl Dewi. Fel Cristion dwi\u2019n canu \u2018Don\u2019t take me home\u2019 pan fydd Cymru\u2019n chwarae pe\u0302l-droed. Fel Cristion dwi\u2019n arwyddo deiseb sy\u2019n amddiffyn hawliau Cymru a\u2019i phobl. Fel Cristion dwi\u2019n gwisgo\u2019r crys rygbi adeg y Chwe Gwlad. Fel Cristion dwi\u2019n arddel y Gymraeg."}, {"text_idx": "#000007", "text": "Ond er fy mod yn trysori fy nghenedl a\u2019r holl agweddau uchod, nid hi yw fy nhrysor. Mae\u2019r Beibl yn dweud wrthym ni am gasglu \u2018i chwi drysorau yn y nef [...] oherwydd lle mae dy drysor, yno hefyd y bydd dy galon.\u2019 (Mathew 6:21). Ac er cymaint fy nghariad at Gymru, y Gymraeg a\u2019m hunaniaeth, galla i uniaethu a William Williams Pantycelyn pan ysgrifennodd yr emyn"}, {"text_idx": "#000009", "text": "Dwi\u2019n ymwybodol iawn mai cartref dros dro yw hwn a bod \u2018na gartref arall yn disgwyl amdanaf. Duw a greodd yr amrywiol genhedloedd ledled y byd, ond mae Duw hefyd wedi trefnu ffordd i ddod a\u2019r holl genhedloedd hynny ynghyd yn ein cartref tragwyddol fel mae\u2019n dweud yn y Beibl:"}, {"text_idx": "#000010", "text": "\u2018... wele dyrfa fawr na alla neb ei rhifo, o bobl cenedl a\u2019r holl lwythau a phobloedd ac ieithoedd, yn sefyll o flaen yr orsedd ac o flaen yr Oen, wedi eu gwisgo a mentyll gwyn, a phalmwydd yn eu dwylo. [...] yn gweiddi a llais uchel: \u201cI\u2019n Duw ni, sy\u2019n eistedd ar yr orsedd, ac i\u2019r Oen y perthyn y waredigaeth!\u201d\u2019 (Datguddiad 7:9)"}, {"text_idx": "#000011", "text": "Ac fel Cymraes dwi\u2019n dymuno gweld Duw yn bendithio Cymru ac Iesu yn cael ei ddyrchafu a\u2019i garu yn gyhoeddus gan fy nghyd-Gymry, a\u2019u bod yn cael eu defnyddio eto gan Dduw i hyrwyddo\u2019r Efengyl."}]